Capaian internet penghalang usaha pendidik
LIMBANG: Kanak-kanak luar bandar dan pedalaman Limbang merupakan segelintir
kelompok pelajar yang masih bermasalah mengikuti pembelajaran secara dalam
talian. Menurut Ahli Dewan Undangan Negeri (ADUN) Batu Danau, Paulus Palu Gumbang,
ini disebabkan masalah capaian internet yang tidak memuaskan, selain kekurangan
infrastruktur asas lain. Beliau menjelaskan, saranan Kementerian Pendidikan Malaysia (KPM) yang
memperkenalkan sistem  pembelajaran dalam
talian khusus semasa pandemik Covid-19 melanda negara ini bagi memastikan  pelajar dapat meneruskan pembelajaran di
rumah adalah satu usaha yang baik. Namun demikian, masih banyak kawasan di luar bandar termasuk di Dewan
Undangan Negeri (DUN) Batu Danau tidak dapat dihubungkan dengan kemudahan
capaian intenet dan telefon. Sehubungan itu, beliau mendapati masih ramai anak-anak tidak dapat mengikuti
sistem pembelajaran dalam talian. Bukan sahaja tidak ada capaian internet,
malah ramai ibu bapa tidak berkemampuan untuk membeli perkakas pembelajaran untuk
anak-anak. Beliau memberitahu demikian pada penyerahan bantuan makanan daripada Syarikat
Persafe Plantation Sendirian Berhad kepada penduduk Lun Bawang dan Kelabit di
daerah ini, semalam. Oleh itu, Paulus berharap guru-guru di sekolah luar bandar agar mengambil
kira faktor kesusahan yang dihadapi pelajar di pedalaman dalam sistem penilaian
mereka. Beliau memohon agar sebaik keadaan negara kembali pulih daripada Covid-19,
para guru boleh mengulangi semula pembelajaran dalam talian yang sudah diajar
sebelum ini kerana banyak anak- anak yang tercicir daripada pembelajaran dalam
talian. Pada masa yang sama, beliau mendedahkan capaian internet yang kurang memuaskan
adalah salah satu cabaran dan kekurangan yang dihadapi anak-anak di luar bandar
selain berdepan sekolah daif dan kekurangan prasana pendidikan lain. Bagaimanapun, beliau opitimis masalah ini akan ditangani melalui peruntukan
RM160.5 juta di bawah Agensi Pembangunan Wilayah Utara (NRDA) untuk kerja
menaik taraf dan membaik pulih sekolah-sekolah daif luar bandar di bahagian
ini. Turut sama ialah Pegawai Jabatan Kebajikan Masyakarat (JKM) Bahagian; Wan
Muhd Hasif Wan Jamari. 
See author's posts
